3 werkers op kleinhoewe aangeval | Netwerk24
Deur Hanti Otto 30 Januarie 2019 13:25
Drie werkers van 'n kleinhoewe is Dinsdagnag of Woensdagoggend vroeg in twee afsonderlike voorvalle in Lusthof, noord van Pretoria, aangeval en beroof.
Een van die mans se vrou is ook ontvoer.
Sy is later Woensdagoggend in die bosse naby Hammanskraal gevind waar die aanvallers haar gelos het. Die vermoede bestaan dat hulle haar daar gelos het toe hulle die ligte sien van Juan du Plessis van GCA-Risk Solution-veiligheidsmaatskappy wat hul spore gevolg het.
Du Plessis sê die aanvallers het in albei gevalle die werkers met vuurwapens gedreig om inligting oor die inwoners van die hoofhuis te kry.
Die werkers het geweier.
"Die rowers het omstreeks middernag by die een werker se houthuis ingebreek en hom met vuurwapens gedreig.
"Toe hulle nie inligting uit hom kon kry het nie, het een van die rowers by hom agtergebly, terwyl die ander na 'n kleinhoewe verder in die pad af is.
"Hierdie werker en sy vrou is ook met vuurwapens gedreig. Die man is vasgebind, maar het begin skree toe hulle sy vrou saamvat.
"Die rowers het geskiet, maar die werker gemis," sê Du Plessis.
Sy maatskappy is ontbied, waarna hulle die spore begin volg en die verwese vrou in die veld gekry het.